Jay en Liani May by Nartjiefees | News24
Jay en Liani May by Nartjiefees
EEN van die hoogtepunte tydens die Agrimark Nartjiefees wat op Saterdag, 1 Oktober op Loerie plaasvind, is die verkiesing van Mej. Nartjiefees en Mnr. Nartjiepit.
Die kompetisie word in verskillende ouderdomsgroepe tussen drie- en een-en-twintig jaar aangebied. Die beoordelaars vra vir ’n sprankelende persoonlikheid, ’n vriendelike gesig en netjiese slenterdrag – kom skryf dus gerus in.
Die beoordelaars aan wie die moeilike keuse oorgelaat word om die wenners te kies, is Bernadette Hickman, Antoinette Saayman, Renette Lloyd en Monique Basson.
Bernadette Hickman Loock, Mev. Nelson Mandela Baai 2016, is in 1990 toe die kompetisie vir die eerste keer aangebied is, as die eerste Mej. Nartjiefees gekies.
Sy sê as plattellandse kaalvoetnooi was sy baie senuweeagtig om aan die kompetisie deel te neem. Die ander deelnemers om haar was pragtig en sy kon nie glo toe haar naam as wenner uitgeroep is nie. Daardie oomblik het sy soos ’n regte prinses gevoel en dit het haar motiveer om nooit weer in haar lewe in haarself te twyfel nie.
Antoinette Saayman (N.D. Mode-ontwerp) is die eienaar van Antwane Designs in Jeffreysbaai. Voordat sy dertien jaar gelede na Jeffreysbaai verhuis het, was sy die eienaar van ’n fabriek wat koöperatiewe klere vir dames gemaak het. Sedertdien ontwerp sy veral matriekafskeidrokke en bruidsuitrustings. Die wenner van die eerste Kouga Express Matriekafskeidrok kompetisie in 2015, is deur haar ontwerp.
Renette Lloyd is die eienaar van B Studio in Jeffreysbaai. Haar vriendelike geaardheid en opregte belangstelling in haar kliënte veroorsaak dat besoeke aan haar salon in kuiers verander. Sy kom gou agter as ’n kliënt meer as net ‘n mooimaaksessie nodig het en word dan met sny sjokoladekoek saam met ‘n koppie tee bederf.
Monique Basson is sedert 2011 redakteur by die Kouga Express en was voorheen ook by die PE Express betrokke. Monique, wat regtig ’nmpassie vir die Kouga gemeenskap het, is lief vir mense en sê dat dit vir haar ‘n voorreg is om met mense te werk.
Alle inskrywings vir die kompetisie word om 08:00 op 1 Oktober by die fees gedoen. Die beoordeling vind daarna plaas en die wenners sal daarna gekroon word.
Alle navrae omtrent die kompetisie, kan aan 042 2870 634 gerig word.